

Benvolguda, benvolgut,

**Del 13 al 16 d’abril de 2016 es durà a terme la Fira Expo Jove**, organitzada per la Fira de Girona, la Cambra de Comerç de Girona, la Diputació de Girona i el Departament d’Empresa i Ocupació de la Generalitat de Catalunya en coordinació amb el Consell Comarcal del Gironès, l’Ajuntament de Girona, la Universitat de Girona i la Generalitat de Catalunya.

Com cada any, la presència de l'Exèrcit espanyol en aquest esdeveniment provoca el rebuig i la indignació de moltes persones que hi acudeixen. Aquest malestar l’hem manifestat reiteradament al Consell Municipal de Solidaritat i Cooperació de la ciutat de Girona, així com també a l’alcaldia, i s’han realitzat accions a nivell civil i polític per tal d’aconseguir vetar la participació del Ministeri de Defensa Espanyol a la Fira de Girona.

**La participació de forces armades a ExpoJove, representa una contradicció als valors educatius.** A les nostres escoles i instituts es proposen l'adopció de mesures i iniciatives per al foment de la convivència en els centres i la resolució no‐violenta de conflictes amb mecanismes com la cooperació i la mediació, treballant la resolució de conflictes en el marc de l'acció educativa, com un dels objectius principals que és "capacitar els alumnes per a comprendre llur entorn i per a relacionar‐s'hi d'una manera activa, crítica, cooperativa i responsable".

Tal com ho denuncia la campanya “Desmilitaritzem l'Educació”, de la qual la Coordinadora d’ONG Solidàries en forma part, **els principis de l'exèrcit s'oposen frontalment als valors i actituds als quals aspira fomentar l'educació del nostre país**: la llibertat personal, la responsabilitat, la solidaritat, el respecte i la igualtat, l’equitat de gènere, i alhora, el foment de la pau i el respecte dels drets humans.

El ple de l’Ajuntament de Girona del 19 d’Octubre de 2015 i recentment el Consell Municipal de Solidaritat i Cooperació de Girona, han manifestat la voluntat de treballar per aconseguir la no participació de l’exèrcit en aquesta fira.

Per tot això i des de la convicció que l’objectiu de les institucions i agents educatius és el foment de l’educació per la pau, pels drets humans, pel respecte, la convivència i el diàleg, creiem que l’exèrcit és incompatible amb els principis que construeixen una cultura de pau.

Per aquest motiu, **us volem demanar que des del vostre centre, sigueu conscients d’aquesta gran contradicció tot informant a la vostra comunitat educativa dels contravalors que l’exèrcit exerceix en la nostra societat i que es confronten directament amb els valors de convivència, pau i solidaritat que es treballen des de l’àmbit educatiu i us adheriu a la nostra petició de la no presència del Ministeri de Defensa Espanyol en les properes edicions de l’Expo Jove sumant-vos a la campanya.**

**Per adhesions: recursos@solidaritat.org**

**Les Armes No Eduquen, Les Armes Maten**

Cordialment,

**Coordinadora d’ONG Solidàries de les comarques gironines i l’Alt Maresme**

**Tel. 972 21 99 16**